Drab skete efter bogreception

Skyderiet skete på Hejrevej i Københavns Nordvestkvarter, hvor Nedim Yasar netop havde holdt reception for bogen "Rødder," der er skrevet af journalist og forfatter Marie Louise Toksvig og handler om Nedim Yasars liv som bandemedlem og hans vej ud af bandemiljøet.

Om skyderiet har en sammenhæng med bogudgivelsen, Nedim Yasars fortid i bandemiljøet eller noget helt tredje har politiet ikke kunne sige noget om.

- Politiet efterforsker stadig mulige motiver. Vi kan derfor ikke komme nærmere ind på, om der forventes flere anholdelser, lyder det i pressemeddelelsen.

De to anholdte vil i morgen blive fremstillet i grundlovsforhør.

Politi efterlyser vidner

Politiet ønsker på nuværende tidspunkt ikke at oplyse yderligere detaljer om de anholdte, lyder det i pressemeddelelsen.

Men drabet er ifølge politiet sket med en revolver af mindre kaliber, og politiet mener, at den gerningsmand, der skød Nedim Yasar flygtede fra gerningsstedet i en VW Passat, der holdt parkeret tæt ved gerningsstedet.

- Vi vil gerne høre fra vidner, som enten har været på Hejrevej, Glentevej og Vibevej før og under skudepisoden, og som endnu ikke har talt med politiet. Vi er også interesserede i at høre fra vidner, der kan have set den blå VW Passat, både forud og efter drabet.